Appèlregter Ronnie Bosielo sterf | Netwerk24
Appèlregter Ronnie Bosielo sterf
Deur Candice Bezuidenhout 15 Mei 2018 22:51
Regter Lebotsang "Ronnie" BosieloFoto: Twitter
Regter Lebotsang "Ronnie" Bosielo van die appèlhof in Bloemfontein is Dinsdag op die ouderdom van 60 dood.
Regter Jeremiah Shongwe, waarnemende president van dié hof, het Dinsdag in 'n verklaring van die regbank gesê hulle het 'n ervare regsgeleerde verloor.
"Hy was 'n regter met groot kennis en wat byna twee dekades van sy lewe daaraan gewy het om die regbank in verskillende hoedanighede te dien. Sy onmeetlike ervaring waarmee hy in verskeie howe gedien het, sal erg gemis word," sê Shongwe.
Bosielo, wat 'n regsgraad sowel as 'n meestersgraad in die regte en 'n diploma in gevorderde korporatiewe reg voltooi het, het in 'n verskeidenheid howe in Suid-Afrika en Namibië gedien.
"Namens die Suid-Afrikaanse regbank wil ek my medelye teenoor regter Bosielo se familie en vriende uitspreek. Ek wens hulle alle sterkte en troos toe in hierdie moeilike tyd. Mag sy siel in vrede rus," sê Shongwe.